钦定古今图书集成/明伦汇编/官常典/第511卷 > 折可适
## 钦定古今图书集成/明伦汇编/官常典/第511卷 > 折可适

按《宋史折德扆传》：德扆曾孙克行，克行从子可适，未
冠有勇，驰射不习而能。鄜延郭达见之，叹曰：“真将种
也。”荐试廷中，补殿侍，隶延州。从种谔出塞，遇敌马，以
少年易之，可适索与斗，斩其首，取马而还，益知名。米
脂之役，与夏人战三角岭，得级多，又败之于蒲桃谷。
东兵久不得食，千人成聚籍籍于军门，或欲掩杀以
为功。可适曰：“此以饥而逃耳，非叛也。”单马出，诘之曰：
“尔辈何至是，不为父母妻子念，而甘心为异域鬼邪？”
皆回面声喏流涕谢再生，各遣归。羌夏人十万入寇，
可适先得其守烽卒姓名，诈为首领，行视，呼出，尽斩
之。烽不传，因卷甲疾趋，大破之于《尾丁》硙回次柽杨
沟，正午驻营，分骑据西山，曰：“彼若蹑吾后，腹背受敌，
必败。”果举军来。可适所部才八千，转战至高岭，乃从
间道趣洪德，设伏邀其归路。敌至，伏发，冲之，其国母
逾山而遁，焚弃辎重，虽帷帐首饰之属亦不返，众相
蹈藉，赴崖涧死者如积。论前后功至皇城使、成州团
练使、知岷兰州、镇戎军。渭帅章楶合熙、秦、庆三道兵
筑好水川，命总管王文振统之，而可适将军为副。熙
州兵十人失道尽死，文振归罪于可适，楶即下之吏。
宰相章惇欲按军法，哲宗不许，犹削十三官而罢。楶请留以责效，乃以权第十二将嵬名阿埋、昧勒都逋
皆夏人，桀黠用事者，诏可适密图之。会二酋以“畜牧”
为名，会境上，可适谍知之，遣兵夜往袭，并俘其族属
三千人，遂取天都山。帝为御文德殿受贺，以其地为
西安州。迁可适东上阁门使、洛州防御使、泾原钤辖、
知州事，真拜和州防御使，进明州观察使，为副都总
管。帅锺傅行边，为敌所隔，以轻骑拔之得归。傅议取
灵武，环庆亦请出师，命可适将万骑往，即薄灵州川，
夏人扶老挟稚，中夜入州城，明日，俘获甚夥，而庆兵
不至，乃引还。诏使入觐，帝以傅策访焉，对曰：“得之易，
守之难，当先侵弱其地，待吾藩篱既固，然后可图。”帝
曰：“卿言是也。”进武安军节度观察留后、步军都虞候。
大城萧关，与傅议龃龉，会覆师数百于踏口，傅劾之，
贬郑州观察使。俄知卫州，拜淮康军节度使。转运使
请于平夏、通峡、镇戎、西安四砦，分筑场圃，置刍粟五
百万，可适以费，大难之。又欲借车牛以运，及致十万
斛于熙河，皆戾其意，乃中以疑谤。召为佑神观使。明
年，复以为渭州，命其子彦质直秘阁参军事，数月而
卒，年六十一。彦质，绍兴中签书枢密院，别有传。